**IZVEŠTAJ OMBUDSMANA**

**Ex officiobr. 13/2022**

**u vezi sa pozitivnim obavezama države da štiti pravo na život i da obezbedi zaštitu od nasilja u porodici**

Za:

G. Samedin Mehmeti, direktor Policije Kosova

G. Jetish Maloku, Predsedavajući Tužilačkog saveta

Kopija:

G. Habit Hajredini, Direktor, Kancelarija za dobro upravljanje Kancelarija Premijera

Priština, 21 jul 2022. godine

**Cilj Izveštaja**

Ovaj izveštaj pokrenut je po službenoj dužnosti na osnovu izveštaja portala „Gazeta Express” sa naslovom: “*Ubistvo žene u Lauši kod Skenderaja, sve što se zna do sada*“ gde je izveštavano da je 5. januara 2022. godine, u selu Lauše kod Skenderaja, pronađena žena ubijena vatrenim oružjem (sa inicijalima: L.Q.). S tim u vezi, saopšteno je da se radi o ubistvu, ističući da su žrtva i počinitelj bili u braku dugi niz godina i da su iz ove bračne zajednice dobili troje dece. Dalje je saopšteno da je 1. januara 2022. godine, L.Q., prijavila slučaj nasilja u porodici, ali se sumnja da vlasti nisu preduzele potrebne mere i da je kao rezultat toga slučaj završio tragično.

Cilj izveštaja je da oceni ispunjenje pozitivnih obaveza organa nadležnih za zaštitu prava na život građana; da analizira činjenja i nečinjenja vlasti u pogledu prava na život, implementaciju ustavnih odredbi, međunarodnih instrumenata o ljudskim pravima, prakse Međunarodnog suda za ljudska prava, zakone, politike i strategije protiv nasilja u porodici.

**Nadležnosti Ombudsmana**

1. Ustav Republike Kosova (u daljem tekstu: Ustav), u članu 132, stav 1, definiše: “*Ombudsman nadzire i štiti prava i slobode pojedinaca od nezakonitih i neregularnih radnji javnih organa*.” Dok u stavu 3 definiše: “*Bilo koji drugi organ ili institucija, koja sprovodi legitimnu vlast u Republici Kosovo je dužna da odgovori na zahtjeve Ombudsmana i da mu/joj predstavi sva dokumenta i informacije koje su od njega zatražena u saglasnosti sa zakonom*.”
2. Prema Zakonu br. 05/L-019 o Ombudsmanu, Ombudsman između ostalog ima i ove nadležnost i odgovornosti:

* “*da skrene pažnju na slučajeve kada institucije krše ljudska prava i da podnese preporuke da se prekine sa takvim slučajevima, a kada je to neophodno da izrazi svoje mišljenje o stavovima i reagovanju odgovarajućih autoriteta u vezi takvih slučajeva; .*”(član 18, stav 1, tačka 1.2).
* *“da preporučuje Vladu, Skupštinu i druge nadležne institucije Republike Kosovo o pitanjima koje se odnose na unapre]ivanje i zaštitu ljudskih prava i sloboda, ravnopravnosti i nediskriminacije.*”(član 18, stav 1, tačka 5).
* “*da objavi obaveštenja, mišljenja, preporuke, predloge i svoje izveštaje*”(član 18, stav 1, tačka 6).
* “*da preporuči donošenje novih zakona u Skupštini, izmene zakona koji su na snazi i donošenje ili izmene podzakonskih i upravnih akata od strane institucija Republike Kosovo;”* (član 18, stav 1, tačka 7).
* “*da pripremi godišnje, periodične i druge izveštaje o stanju osnovnih ljudskih prava i sloboda, ravnopravnosti i diskriminacije i da obavlja istraživanje o pitanjima osnovnih ljudskih prava i sloboda, ravnopravnosti i diskriminacije u Republici Kosovo*;” (član 18, stav 1, tačka 8).
* *“da preporuči Skupštini usklađivanje zakonodavstva sa međunarodnim standardima o ljudskim pravima i slobodama kao i njihovu efektivnu primenu.”* (Član 18., stav 1., tačka 9).

Dostavljanjem ovog izveštaja nadležnim institucijama, Ombudsman namerava da svoje obaveze izvršava prema napred navedenim ustavnim i zakonskim odredbama.

**Okolnosti slučaja**

1. Dana 5 januara 2022. godine, razni mediji izveštavali da je u Lauši kod Skenderaja nađena ubijena vatrenim oružjem jedna žena, sa inicijalima L.Q. S tim u vezi, mediji su objavili da se sumnja na ubistvo, precizirajući da su žrtva i počinilac bili u braku dugi niz godina i da iz ovog braka imaju troje dece.
2. U medjima je izveštavano da je L.Q. dana 1 januara 2022.godine, prijavila slučaj nasilja u porodici, ali se sumnjalo da vlasti nisu preduzele odgovarajuće mere i da je slučaj završio tragično.[[1]](#footnote-1)
3. Kao društvena reakcija na ovaj događaj saopšteno je da je organizovan protest NVO "Žene intelektualke Drenice", pod motom: "*Ubijanje nije vrlina hrabrosti, već najniži oblik slabosti*", "*Ako ne umeš da voliš, ne oduzimaj život*“, tražeći smenu komandira policije i tužioca slučaja.[[2]](#footnote-2)
4. Isto dana 5 januara 2022.godine, Kosovska Policija je putem zvaničnog sajta izveštavala: „*Uhapšeno je lice osumnjičeno za krivično delo teško ubistvo*“ *[[3]](#footnote-3)*, ističući da se sa prvobitnih uviđaja sa lica mesta saznalo da je osumnjičeni S.Q. pucao vatrenim oružjem u žrtvu (njegovu suprugu) L.Q., staru 48 godina, koja je zadobila teške povrede, ista je hitno upućena u regionalnu bolnicu u Mitrovici. U međuvremenu, bolničke vlasti su saopštile da žrtva nije uspela da preživi zadobijene povrede
5. Dana 4 maja 2022 godine, Tužilački savet Kosova je putem zvaničnog sajta saopštio da je doneo Odluku KPK/br.2022, kojom je tužiteljici koja je bila dežurna izrekao disciplinsku meru „*Pisana javna opomena*“, jer nije postupila u skladu sa Kodeksom etike i profesionalnog ponašanja za tužioce, i članom 6. stav 2. tačka 2.1. i 2.5. Zakona o disciplinskoj odgovornosti sudija i tužilaca.[[4]](#footnote-4)

**Postupanje Institucije Ombudsmana**

1. Dana 19. januara 2022. godine, predstavnik Ombudsmana je kontaktirao branioca žrtava Kancelarije za zaštitu i pomoć žrtvama (KZPŽ), u okviru Državnog tužilaštva u Mitrovici, sa kojim je razgovarao o slučaju. Od njega je obavešten da KZPŽ u Mitrovici, do 1. januara 2022. godine, kada je prijavljeno psihičko nasilje, ranije nije prirmio nijedan slučaj nasilja u porodici od strane navedenog bračnog para.
2. Predstavnik IO-a je 20. januara 2022. godine kontaktirao službenicu KZPŽ u Mitrovici, koja je izjavila da je bila dežurni 1. januara 2022. godine i da ju je kontaktirao policijski službenik za slučajeve nasilja u porodici u Policijskoj stanici u Skenderaj i preporučila je policajcu slučaja da iz bezbednosnih razloga razgovara sa regionalnim koordinatorom za slučajeve nasilja u porodici u Regionalnoj policijskoj stanici Južna Mitrovica i izda meru za hitnu privremenu zaštitu, mera koja se izdaje od strane policije, do početka rada suda. Zatim je regionalna kancelarija KZPŽ, u sredu, 5. januara 2022. godine, primila slučaj od policije i odmah nakon što je sud počeo sa radom, procesuirana mera za izdavanje naloga za zaštitu, ali, nažalost, istog dana, putem sredstava informacija, saznalo se da se dogodilo ubistvo.
3. Predstavnik IO-a je 21. januara 2022. godine kontaktirao direktoricu Regionalne policijske uprave Južna Mitrovica, i od iste je tražio informacije o slučaju. Ona je navela da će se o svemu u vezi sa slučajem biti obavešten putem službene elektronske pošte.
4. Predstavnik IO-a je 21. januara 2022. godine poslao pismo Kosovskoj policiji, i tražio informacije u vezi sa krivičnom prošlošću lica S.Q. u vezi sa nasiljem u porodici, kao i informativni izveštaj istražitelja slučaja, u smislu opisa okolnosti događaja od 1. i 5 januara 2022.godine.
5. Dana 21. januara 2022. godine predstavnik IO-a je kontaktirao direktora Centra za socijalni rad (CSR) u Skenderaju, koji je izjavio da su 1. januara 2022. godine oko 15: časova i 10 minuta pozvani iz Policijske stanice u Skenderaju da učestvuje u intervjuisanju pokojne L.Q., koje je slučaj prijavila kao bračni nesporazum. Ona je tokom izjave izjavila da je od njenog supruga pretrpela više psihičkog nasilja, a je ranije bilo i fizičkog nasilja, ali nikada nije prijavila slučaj policiji. Razgovor sa pokojnom obavljen je po standardnoj proceduri i nakon dobijanja izjave žrtva je nekoliko puta pitana da li joj je potrebno sklonište u skloništu za žrtve nasilja u porodici u Mitrovici, ali je ona odbila uz obrazloženje da ima podršku dece, posebno podrđku od najstarijeg sina E. Q., koji je takođe izrazio spremnost da se stara o njegovoj majci. Dok je posle čina ubistva 5. januara 2022. godine, organ starateljstva CSR u Skenderaju posetio porodicu koja je bila pod starateljstvom strica.
6. Dana 10. januara 2022. godine CSR u Skenderaju obratio se predsedniku opštine Skederaj pismom za smeštaj dece i predsednik je odmah dodelio stan u Skenderaju. Sada se deci pruža pomoć – psihološki savet u centru „Diakonie” u Mitrovici.
7. Dana je 22. januara 2022. godine predstavnik IO-a kontaktirao je vršioca dužnosti direktora Glavnog centra porodične medicine u Skenderaju, koji je izjavio da u ovom centru sumnjičeni S.Q. nikada se nije lečio od strane psihijatra. Isto tako, u ovom centru nije lečena ni pokojna ni L.Q.
8. Dana 24. januara 2022. godine, predstavnik IO-a poslao pismo direktoru CSR-a u Skenderaju, od koga je tražio informacije u vezi sa slučajem. Istog dana, preko službene elektronske pošte, šef socijalne službe CSR-a u Skenderaju dostavio je službene informacije o okolnostima slučaja br. 56, od 12.01.2022.godine.
9. Dana 28. januara 2022. godine, predstavnik IO-a dobio je odgovor od Policije Kosova, i tom prilikom je uopšteno obavešten o slučaju, intervjuu, izjavama pokojne L.Q., o izveštaju policajca, informativnom istražnom izveštaju. od 05.01.2022.godine, gde je uočeno da je osumnjičeni S.Q. nije imao krivičnu prošlost, te da je prvi slučaj nasilja u porodici slučaj od 1. januara 2022. godine.
10. Dana 2. februara 2022. godine Ombudsman je uputio pismo glavnom tužiocu Osnovnog tužilaštva u Mitrovici (OTM), od koga je tražio informacije o toku istrage ovog slučaja, fazi u kojoj se nalazi pokrenuti postupak i kopije spisa predmeta.
11. Dana 24. februara 2022. godine Ombudsman je primio odgovor OTM-a zajedno sa službenom beleškom o predmetu (2022-0000553, od 18.02.2022. godine), kao i spise predmeta, koji su prema navodima Tužilaštva, dostavljeni od strane Policije 6. januara 2022. godine o događaju koji se dogodio i policijskim postupcima Policijske stanice u Skenderaju 1. i 5. januara 2022. godine. Ističući da je 1. januara 2022. godine iz Policije Kosova – Policijske stanice u Skenderaju, ovo Tužilaštvo je primilo krivičnu prijavu broj 2022-BF-0001, sa pratećom dokumentacijom, podnetu protiv okrivljenog S.Q., zbog krivičnog dela nasilja u porodici, protiv njegove supruge L.Q., sada pokojna. Takođe dana 06.01.2022.godine, od Policije Kosova – Regionalne istražne jedinice u Mitrovici, ovo Tužilaštvo je primilo krivičnu prijavu broj 2022-BF-013, sa pratećom dokumentacijom, podnetu protiv okrivljenog S.Q., zbog krivičnog dela *Teško ubistvo. i neovlašćeno vlasništvo, kontrola i posedovanje oružja.* Dalje, glavni tužilac OTM-a je saopštio da su spisi predmeta broj PP.II. 15/22 prebačeni su u Departmanu za teška krivična dela, gde je u toku istražni postupak u vezi sa slučajem.
12. Dana 12. aprila 2022. godine Ombudsman je dopsiom tražio od menažera glavne kancelarije KZPŽ-a u Prištini informacije o postupanju ove kancelarije u slučaju prijave žrtve (prijava nasilja u porodici) dana 1 januara i o postupanju dana 5. januara 2022. godine (dan kada se ubistvo dogodilo).
13. Dana 14. aprila 2022. godine primio odgovor od menađera glavne kancelarije KZPŽ-a u Prištini, zajedno sa izjavom o slučaju (1. i 5. januara), kao i pratećom dokumentacijom predmeta, navodeći da je službenike u Mitrovici, 1. januara 2022. godine, kontaktirala Policijska stanica Skenderaja i preporučila policiskoj službenici slučaja da zbog bezbednosnih razloga izda nalog za privremenu hitnu zaštitu, mera koja se izdaje od strane policije, dok sud ne počne sa radom. Zatim je regionalna kancelarija KZPŽ-a u Mitrovici, u sredu 5. januara 2022. godine, čim je sud počeo sa radom, procesuirana je mera za izdavanje naloga za zaštitu, ali se istog dana putem sredstava informisanja saznalo da ubistvo se dogodilo.

**Pravna osnova**

1. Član 21, stav 2 i 3, Ustava Republike Kosova definiše kao u nastavku: “*Republika Kosovo štiti i garantuje ljudska prava i osnovne slobode, predviđene ovim Ustavom. Svi su dužni da poštuju prava i osnovne slobode ostalih.”*
2. Član 22 Ustava propisuje: “*Ljudska prava i slobode, koja su utvrđena sljedećim međunarodnim sporazumima i instrumentima garantovana su ovim Ustavom, i direktno se primjenjuju na teritoriji Republike Kosovo i imaju premoć, u slučaju konflikta, nad svim zakonskim odredbama i ostalim aktima javnih institucija*:” dok u članu 23. definiše se: “*Ljudsko dostojanstvo je neosporivo i predstavlja osnov svih ljudskih prava i osnovnih sloboda*.”
3. Član 25, stav 1, Ustava definiše kao u nastavku: “*Svako lice ima pravo na život*. *[...]*”; Dok u članu 26 definiše: „*Svako lice ima pravo na poštovanje njegovog/njenog fizičkog i psihičkog integriteta*, *[...].*”
4. Ustav Republike Kosova, u članu 29, stav 1, definiše: *“Svakome se garantuje pravo na slobodu i sigurnost. Niko ne može biti lišen slobode izuzev zakonom propisanih slučajeva i na osnovu odluke nadležnog suda, i to*:

* *nakon objavljivanja zatvorske kazne zbog krivičnog djela; [...];*
* *radi zdravstvenog nadzora lica, koje je zbog bolesti opasno po društvo; [...]*”;

Dok u članu 53, definiše:

*“Osnovna prava i slobode zagarantovana ovim Ustavom se tumače u saglasnosti sa sudskom odlukom Evropskog suda za ljudska prava.”*

1. Ustav je učinila direktno primenjivim u pravnom poretku Kosova brojne instrumente i međunarodne sporazume u oblasti ljudskih prava. U Ustavu je predviđeno da se ti akti *direktno primenjuju na teritoriji Republike Kosovo i imaju premoć, u slučaju konflikta, nad svim zakonskim odredbama i ostalim aktima javnih institucija:*
2. Skupština Republike Kosova na plenarnoj sednici održanoj 25. septembra 2020. godine, usvojio amandman br. 26, Ustava Republike Kosova, prema kome Konvencija o sprečavanju i borbi protiv nasilja nad ženama i nasilja u porodici (Istambulska konvencija) postaje sastavni deo Ustava. [[5]](#footnote-5)
3. Istambulska konvencija, usvojena 11. maja 2011. u Istambulu, u članu 1, [Svrhe Konvencije], jasno kaže da su njeni ciljevi:
4. *zaštititi žene od svih oblika nasilja te sprečiti, progoniti i ukloniti nasilje nad ženama i nasilje u porodici;*
5. *pridoneti suzbijanju svih oblika diskriminacije žena i promicati punu ravnopravnost žena i muškaraca, uključujući i osnaživanje žena;*
6. *izraditi sveobuhvatni okvir, politike i mere za zaštitu i pomoć svim žrtvama nasilja nad ženama i nasilja u porodici;*
7. *podsticati međunarodnu suradnju radi suzbijanja nasilja nad ženama i nasilja u porodici;*
8. *pružiti potporu i pomoć organizacijama i telima nadležnim za provedbu zakona učinkovitom suradnjom radi usvajanja sveobuhvatnog pristupa suzbijanju nasilja nad ženama i nasilja u porodici.*
9. Istambulska Konvencija u članu 5, [Obaveze država i potpuna posvećenost] u stavu 1, propisuje: “*Strane moraju biti uzdržane od učešća u bilo kakvom činu nasilja nad ženama i obezbeđuju da državni organi, zvaničnici, službenici, ustanove i drugi akteri, koji nastupaju u ime države, postupaju u skladu sa ovom obavezom*.” Dok u stavu 2, ovog člana propisuje: “*Strane se obavezuju da preduzmu neophodne zakonodavne ili druge mere i da, sa potpunom posvećenošću spreče, istraže, kazne i obezbede reparaciju za dela nasilja obuhvaćena ovom konvencijom, koja počine nedržavni subjekt*.”
10. U članu 18 Konvencija govori o opštim obavezama, gde između ostalog u stavu 4 i 5 predviđa:

„4*. Pružanje usluga ne smije zavisiti od spremnosti žrtve da podnese prijavu ili svjedoči protiv bilo kojeg učinioca.*

*5. Članice će preduzeti odgovarajuće mjere za pružanje konzularne i druge vrste zaštite svojim državljanima i drugim žrtvama koje imaju pravo na takvu zaštitu u skladu sa svojim  
obavezama i međunarodnim pravom.“*

1. Istambulska konvencija u članu 55, [Postupci ex parte i ex officio] u stavu 1, definiše: „*Strane obezbeđuju da istrage, odnosno sudski postupci za krivična dela utvrđena na osnovu čl. 35, 36, 37, 38. i 39. ove konvencije ne zavise u potpunosti od prijave ili žalbe, koju podnosi žrtva za krivično delo, koje je u potpunosti ili delimično počinjeno na teritoriji strane ugovornice, i da se postupak može nastaviti i ako žrtva povuče svoju izjavu, odnosno prijavu.“*
2. Istambulska konvencija u prvom stavu člana 56, [Mere zaštitu] propisuje: “*Strane se obavezuju da preduzmu neophodne zakonodavne ili druge mere i zaštite prava i interese žrtava, uključujući njihove posebne potrebe kao svedoka, u svim fazama istrage i sudskog postupka, a posebno: a) obezbeđujući im zaštitu, kao i zaštitu za njihove porodice i svedoke, od zastrašivanja, odmazde i ponovljene viktimizacije [...].”*
3. Član 2, Evropske konvencije o zaštiti ljudskih prava i osnovnih sloboda (4 novembar 1950.godine) (u daljem tekstu: *Evropska Konvencija*) propisuje:

“*Pravo na život svakog čoveka zaštićeno je zakonom*. *[...]*”; dok član 5, stav 1, ove Konvencije propisuje: “*Svako ima pravo na slobodu i sigurnost ličnosti. Niko ne smije biti lišen slobode izuzev u niže navedenim slučajevima i u skladu sa zakonom propisanim postupkom [...].*”

1. Zakonik o krivičnom postupku u članu 7 [Opšta obaveza utvrđivanja potpunih i istinitih činjenica] u paragrafu 1 propisuje: “*Sud, državni tužilac i policija koji učestvuju u krivičnom postupku dužni su da istinito i potpuno utvrde činjenice koje su od važnosti za donošenje zakonite odluke*.” Dok u paragrafu 2: “*Saglasno odredbama ovog zakonika, sud, državni tužilac i policija koji učestvuju u krivičnom postupku dužni su da pažljivo ispituju i da sa potpunom profesionalnom predanošću utvrđuju sa jednakom pažnjom činjenice koje terete okrivljenog kao i one koje mu idu u prilog i da sve činjenice i dokaze koji idu u prilog okrivljenom stave na raspolaganje odbrani pre početka i u toku postupka*.”
2. Član 1, stav 1, Zakona br. 03/L-182 za zaštitu od nasilja u porodici propisuje: *„Ovaj zakon ima za cilj sprečavanje nasilja u porodici, to jest sve forme nasilja, sa odgovarajućim zakonskim merama prema članovima porodice, koje su žrtve nasilja u porodici, posvećujući posebnu pažnju deci, starim osobama i licima sa ograničenim sposobnostima*”. Dok stav 2 nastavlja dalje: *“Ovaj zakon, takođe ima za cilj i tretiranje izvršilaca nasilja u porodici i ublažavanje posledica.”*
3. Član 4, stav 1, Zakona br. 03/L-182 za zaštitu od nasilja u porodici propisuje: *„Obavezna zaštitna mera psiho-socijalnog lečenja može da bude izrečena izvršiocu nasilja u porodici, u kombinacija sa nekom drugom preventivnom merom, u cilju sprečavanja nasilnog ponašanja izvršioca, ili ako postoji rizik od ponavljanja dela nasilja u porodici.”*
4. Član 17, stav 2, Zakona br. 03/L-182 za zaštitu od nasilja u porodici propisuje: *“Odluka o nalogu za zaštitu ili hitnu zaštitu izvršava se odmah odgovarajućom odlukom, koju je doneo nadležni sud i dostavlja se odmah izvršiocu nasilja u porodici, Policiji Kosova, centrima za socijalni rad kao i drugim stranama u postupku...*”, Dok član 27 ovog Zakona propisuje: “*Ministarstvo za rad i socijalno staranje, u saradnji sa: Ministarstvom za zdravstvo, Ministarstvom za pravdu, Ministarstvom za lokalnu administraciju, Ministarstvom za unutrašnje poslove, Ministarstvom kulture, omladine i sporta i Ministarstvom za obrazovanje, je odgovorno za podršku i izgradnju pomoćnih struktura i potrebne infrastrukture, koja služi za podršku i ispunjavanje potreba licima prema kojima je vršeno nasilje u porodici, uključujući socijalnu pomoći zdravstvene usluge, u skladu sa važećim zakonodavstvom.”*
5. Član 24, stav 1, Zakona br. 03/L-182 za zaštitu od nasilja u porodici propisuje: *“Policija Kosova treba da odgovore na svako obaveštenje o delu ili pretnji izvršenja nasilja u porodici ili kršenju naloga za zaštitu, ili naloga za hitnu zaštitu, bez obzira ko je prijavio slučaj*.” Dalje u stavu 2, istog člana propisuje: “*Ako postoji osnovana sumnja da je izvršeno delo koje predstavlja nasilje u porodici, Policija Kosova privodi mogućeg izvršioca u skladu za zakonom.“* Dok je stavom 4, istog člana propisano: “*Policija Kosova sastvalja izveštaj u vezi sa slučajem nezavisno od toga da li je delo izvršeno ili ne, da li je neko pritvoren ili ne, i jednu kopiju tog izveštaja daju žrtvama, njihovim zakonskim zastupnicima i zaštitnicima žrtava.*”
6. Nacionalna strategija Republike Kosovo za zaštitu od nasilja u porodici i Akcioni plan 2016-2020, izražava ozbiljnu posvećenost i odgovornost za prioritetno rešavanje fenomena nasilja u porodici gde se određuje da se fokus biti na:

*• Aktivnosti informisanja i podizanja svesti koje imaju za cilj sprečavanje ove pojave;*

*• Koordinaciju aktivnosti svih aktera za zaštitu, lečenje, rehabilitaciju i reintegraciju žrtava nasilja u porodici;*

*• Kažnjavanje i dovođenje počinioca nasilja u porodici, odgovornim pred institucijama;*

*• Usklađivanje nacionalnog zakonodavstva sa međunarodnim standardima i razmatranje usluga za žrtve nasilja u porodici;*

*• Promena mentaliteta i kulture osuđivanja na štetu žrtve nasilja u porodici;*

*• Pružanje specijalizovanih usluga sa savremenim standardima koje su rasprostranjene u zemlji i pristupačne svim osobama koje su pogođene nasiljem u porodici, bez obzira na njihove karakteristike povezane sa starosti, polom, sposobnostima ili posebnim potrebama, rodnim identitetom i seksualnom orijentacijom, itd;*

*• Tretman počinilaca nasilja u porodici putem obaveznih programa rehabilitacije, kao i mnoge druge posebno planirane aktivnosti u ovoj strategiji.*

1. Standardni operativni postupci za zaštitu od nasilja u porodici[[6]](#footnote-6), dokument koji je sastavila Kancelarija za ravnopravnost polova Kancelarije premijera, detaljno opisuje mere koje svaka institucija treba da preduzme tokom tretiranja slučaja nasilja u porodici. Ovaj dokument u dodatku br. 3 „*Osnovni obrazac podataka o žrtvama porodičnog nasilja*” utvrđuje osnovni oblik podataka za koji se utvrdi da su poverljivi i da su od koristi samo akterima u postupku. Ovaj dokument, između ostalog, definiše indikatore rizika, koji se dele na indikatore niskog, srednjeg i visokog rizika. U ovom slučaju pomenućemo samo neke od pokazatelja visokog rizika koji su mogli biti procenjeni u konkretnom slučaju, odnosno kada je slučaj prijavljen PS u Skenderaju. Među pokazateljima visokog rizika u Standardnim operacionim postupcima za zaštitu od nasilja u porodici definisane su situacije kada:

* *Počinilac je pretio žrtvi oružjem;*
* *Počinilac kontroliše sve dnevne aktivnosti žrtve, zna svaki detalj o žrtvi;*
* *Počinilac ne dozvoljava žrtvi da se druži ni sa kim pa ni sa njenom porodicom;*
* *Počinilac je pretukao žrtvu i decu*
* *Počinilac preti žrtvi da će naškoditi deci ako ona napusti kuću*
* *Počinilac je u stanju da lako pronađe žrtvu ako bih ona napustila kuću*
* *Počinilac ima psihičke probleme, njegovo ponašanje ne izgleda normalno*

1. Bez obzira na činjenicu da Standardni operativni postupci za zaštitu od nasilja u porodici, u dodatku br. 9, “*Kontrolna lista za policiju”* određuju kontrolnu listu za policijske radnje koje treba preduzeti u slučajevima zaštite od nasilja u porodici, odgovorni službenici PS u Gračanici izgleda da su ovo zanemarili. Ova lista između ostalog uključuje:
   * + *reagovanje na slučajeve porodičnog nasilja;*
     + *zaštita žrtve, dece i drugih svedoka;*
     + *uklanjanje počinioca nasilja u porodici;*
     + *popunjavanje osnovnog obrasca, procena potreba i rizika;*
     + *prevoz ili obezbeđivanje prevoza žrtvi i njegovom/njenom izdržavanom licu u sklonište ili na neku drugu sigurnu lokaciju, na zahtev žrtve.*
     + *izricanje privremenog hitnog naloga za zaštitu van radnog vremena sudova,*
     + *obaveštavanje žrtve o njenim/njegovim pravima.*
     + *obaveštavanje žrtve o postojećim uslugama.*
     + *izricanje privremenog hitnog naloga za zaštitu van radnog vremena sudova, ukoliko to traži žrtva, CSR, branilac žrtava ili sklonište.*
     + *istraga slučaja porodičnog nasilja.*
     + *ukoliko ima elemenata krivičnog dela, priprema krivične prijave i upućivanje slučaja nadležnom tužiocu.*

**Pravna analiza**

1. Zaštita osnovnih ljudskih prava i sloboda je suštinska i veoma važna za efektivan odgovor u prevenciji i tretmanu slučajeva nasilja u porodici u Republici Kosovo. Uprkos činjenici da je Republika Kosovo napravila veliki napredak u stvaranju mehanizama reagovanja na slučajeve nasilja u porodici, još uvek postoje aspekti koji zahtevaju pažnju nadležnih organa, u pogledu pozitivnih obaveza države za pravo na život. Žrtve nasilja u porodici i dalje se suočavaju sa raznim izazovima, posebno zbog nefunkcionisanja organa nadležnih za prevenciju ove uznemirujuće pojave, koja se u mnogim slučajevima završava fatalnim ishodom.
2. Ustav, najviši pravni akt, štiti i garantuje osnovna ljudska prava i slobode. Primena i praktična realizacija ovih prava u interesu je funkcionisanja vladavine zakona. Ustavne garancije služe zaštiti ljudskih prava i funkcionisanju vladavine zakona. Ustav u članu 21, izričito definiše obavezu svih organa da poštuju slobode i prava drugih, stoga je ovaj princip imperativ i svi ga moraju poštovati.
3. Ustav u članu 25, stav 1, definiše: “*Svako lice ima pravo na život*.” Iz ovog stava jasno se vidi da je pravo na poštovanje života građana u središtu ustavnog sistema za zaštitu ljudskih prava, a pravo na život (njegova nepovredivost) apsolutno je ljudsko pravo, koje ne može biti ograničeno ni pod kojim uslovima i nije dozvoljeno odstupanje od ovog prava. Država ima pozitivnu obavezu da preduzme sve mere da zaštiti građanina, posebno kada su ugroženi integritet i život ljudi. Ustavni Sud Republike Kosova u Presudi KI. 41-12, utvrdio da je bilo povreda prava na život u slučajevima kada nadležni državni organi nisu pružili dovoljnu zaštitu građanima i kada su to okolnosti slučaja zahtevale. Ustavni Sud tokom tretiranja ove kategorije prava, izjavio je da je pravo na život najvažnije pravo od svih ljudskih prava, iz kojeg proističu sva druga prava i objašnjava da postoje pozitivne obaveze državnih vlasti da preduzmu preventivne i operativne mere radi da zaštiti život svih onih koji su izloženi riziku. [[7]](#footnote-7)
4. Član 3 Konvencije definniše nasilje protiv žena kao: "... *kršenje ljudskih prava i oblik diskriminacije žena i podrazumijeva sve postupke na temelju spola koji dovode ili bi mogli dovesti do do tjelesne, seksualne, psihološke ili ekonomske štete ili patnje žene uključujući prijetnje takvim djelima, prisiljavanje ili samovoljno lišavanje slobode, bilo da se događa u javnom ili privatnom životu*",
5. Prema Istambulskoj konvenciji, suzbijanje nasilja nad ženama ne treba shvatiti kao stvar kontrole zločina, već zahteva sveobuhvatne mere za postizanje veće ravnopravnosti žena i muškaraca. Samo istinska ravnopravnost žena i muškaraca sa istim pravima i odgovornostima, sa jednakim mogućnostima u svim oblastima života i kada se njihov doprinos u društvu vrednuje i poštuje jednako zajedno sa promenom u dinamici i stavovima vlasti, zaista može da eliminiše nasilje nad ženama.
6. Ombudsman podseća da se, u skladu sa članom 53, Ustava, osnovna ljudska prava i slobode zagarantovane ovim Ustavom tumače u skladu sa sudskim odlukama Evropskog suda za ljudska prava (u daljem tekstu *Evropski sud*).
7. Član 2, Evropske Konvencije predstavlja opšte obaveze države da zaštiti pravo na život i uključuje pozitivne i negativne aspekte: a) pozitivnu obavezu zaštite života; i b) negativnu obavezu od uzdržavanja od ilegalnog oduzimanja života. Pozitivna obaveza nameće obaveze sprečavanja i istrage. Preventivne obaveze (vidi *Osmani protiv Velike Britanije*, 28. *februara 1998.godine*) obavezuju vlade država da sprečavaju i da se bore protiv krivičnih dela. Stoga, ukoliko se utvrdi da su vlade imale saznanja ili su trebale da imaju saznanja u vreme postojanja realnog i direktnog rizika za život identifikovane osobe, od krivičnih dela trećih lica, i ako nisu preduzele odgovarajuće mere u okviru njihovih nadležnosti, koje bi se prema razumnoj proceni mogle očekivati, kako bi se izbegao rizik po život, iste treba da budu odgovorne za nepoštovanje pozitivnih obaveza.
8. U predmetu *Tërshana* protiv Albanije (br. 48756/14) Evropskog suda od 4. avgusta 2020. godine, iako država nije smatrana odgovornom za nepreduzimanje radnji za sprečavanje rodno motivisanih napada, zbog činjenica da državni organi nisu bili upoznati sa problemima podnositeljke žalbe, međutim, država je snosila odgovornost za neefektivne istrage jer počinilac napada na podnositeljku žalbe nikada nije otkriven, čime je utvrđena povreda člana 2 (Pravo na život) Evropske konvencija o ljudskim pravima. U ovoj odluci Sud je, između ostalog, naglasio da napad imao karakteristike rodno zasnovanog nasilja i da bi to bio razlog koji je trebalo da podstakne vlasti da reaguju sa većom posvećenošću.
9. U slučaju *Kontrová* *protiv Slovačke br. 7510 04*, žrtva porodičnog nasilja podnela je krivičnu prijavu protiv supruga zbog fizičkog napada na nju. Nakon toga, ona je u pratnji njenog supruga otišla vlastima i pokušala da povuče krivičnu prijavu i dopunila je žalbu na način da su navodni postupci njenog supruga tretirani kao lakši prekršaji i nije tražila dalje mere. Dva meseca nakon ovog događaja, njen suprug je ubio njenu ćerku i njenog sina. Pred Evropskim sudom, podnositeljka zahteva je tvrdila da policija svesna za nasilničko i preteće ponašanja njenog supruga, nije preduzela odgovarajuće mere da zaštiti živote njene dece. Dalje ona se žalila da nije bilo moguće da dobije naknadu. Evropski sud je smatrao da je došlo do kršenja člana 2, Evropske konvencije u vezi sa neuspehom vlasti da zaštite život dece podnositeljke zahteva, i istakao je da je situacija u njenoj porodici bila poznata za lokalnu policiju imajući u obzir krivičnu prijavu novembra 2002 godine i hitne telefonske pozive u decembru 2002. godine. Sud je takođe utvrdio da je bilo kršenja člana 13, (pravo na delotvoran pravni lek) Konvencije, jer je podnositeljka zahteva trebala da bude u mogućnosti da zahteva naknadu nematerijalne štete, ali takav pravni lek njoj nije bio dostupan.
10. Evropski sud u slučaju *Talpis protiv Italije* (br. 41237/14), koji se odnosi na nasilje u porodici kojem je bila izložena majka dvoje dece i koje je rezultiralo smrću njenog sina i pokušajem njenog ubistva, Sud je utvrdio da je došlo do povrede člana 2, zbog ubistva njenog sina i pokušaja njenog ubistva, došlo je do povrede člana 3, (zabrana nečovečnog, ponižavajućeg i postupanja), zbog neuspeha vlasti da ispunjavaju njihove obaveze da zaštite gđu. Talpis od dela nasilja u porodici, a došlo je do kršenja člana 14, (zabrana diskriminacije) u vezi sa članovima 2. i 3. Konvencije. Evropski sud je utvrdio da nacionalne vlasti nisu uspele da preduzimaju efikasne mere po žalbi gđe. Talpis i stvorile su situaciju nekažnjivosti počinioca porodičnog nasilja, što je dovelo do ponavljanja akata nasilja, koja su kasnije rezultirala tragičnim krajem.
11. U situaciji uporedivoj sa slučajem koji je predmet ovog izveštaja, žrtva L.Q. je dana 1 januara 2022 godine, prijavila slučaj zvaničnim vlastima iu zapisniku o saslušanju, pod brojem 2022-BF-001, u Policijskoj stanici u Skenderaju, žrtva je policajcima izjavila sledeće: „*Od početka braka imam problema sa mužem jer je stalno vrši fizičko i psihičko nasilje, često pokušava da me otera iz kuće, ali prethodne slučajeve nasilja nisam prijavila policiji jer sam mislila da ima neku psihičku bolest i da mu proći ljubomora koju oseća prema meni*." Takođe je izjavila: “*I prema deci je agresivan, samo se deca od njega klone jer ga se boje*“. Na pitanje da li joj je potrebna zaštita zaštitnim nalogom, zahtev koji je podneo branilac žrtava, odgovor pokojne je bio: „*Da, potreban mi je zaštitni nalog*.“ Na osnovu ove izjave, pokojna je obavestila vlasti o stalnoj opasnosti koja je pretila.
12. Zakon o zaštiti od nasilja u porodici jasno predviđa da odluka o zaštitnom nalogu, odnosno nalogu za hitnu zaštitu, izvršava se odmah odgovarajućom odlukom, koju donosi nadležni sud i odmah upućuje počiniocu nasilja u porodici, Policiji Kosova, Centrima za socijalni rad, kao i drugim strankama u postupku, precizirajući da Ministarstvo rada i socijalne zaštite, u saradnji sa Ministarstvom zdravlja, Ministarstvom pravde, Ministarstvom lokalne uprave, Ministarstvom unutrašnjih poslova, odgovorne su za podršku i uspostavljanje pomoćnih struktura i potrebne infrastrukture koja služi za podršku i zadovoljavanje potreba osoba koje su bile izložene nasilju u porodicama, uključujući socijalnu pomoć́ i medicinske usluge, u skladu sa važećim zakonom. Na osnovu istrage ovog slučaja, nije preduzet nijedan drugi postupak u pogledu podrške i postavljanja pomoćnih struktura ili potrebne infrastrukture za podršku i zadovoljenje potreba lica nad kojima je vršeno nasilje u porodici, uključujući nepoštovanje dokumenta „*Standardni postupci za zaštitu od nasilja u porodici*“, koji je sačinila Kancelarija za rodnu ravnopravnost Kabineta premijera, i nepružanje drugih usluga, u skladu sa zakonskom regulativom na snazi.
13. Skupština Republike Kosova 25. januara 2018. godine izrazila političku volju kroz Rezoluciju br. 06-R-001 za usvajanje Ciljeva održivog razvoja (COR), čime se izražava spremnost da se angažuje u sprovođenju Agende 2030, koja je zasnovana na Rezoluciji A/RES/70/1 Generalne skupštine Ujedinjenih nacija države, usvojena dana 25 septembra 2015. godine.
14. Agenda 2030 predstavlja akcioni plan na globalnom nivou, u skladu sa kojim su države izrazile svoju posvećenost i nastoje da budu partneri u ispunjavanju 17 ciljeva, sa 169 specifičnih ciljeva, kojima odgovara 231 indikatora.
15. Cilj 5 Agende 2030 predviđa postizanje rodne ravnopravnosti i osnaživanje svih žena i devojaka, dok indikator 5.1 „*Okončati sve oblike diskriminacije žena i devojčica širom sveta“* i 5.2 predviđa: „*Eliminisati sve oblike nasilja nad svim ženama i devojčicama u javnoj i privatnoj sferi, uključujući trgovinu ljudima, seksualne i druge oblike eksploatacije*.“. Isto tako, Cilj 16 – Mir i pravda, snažne institucije, u indikatoru 16.1, (indikatori 16 1.1, 16 1.3 16. 1.4.), predviđa da: „*Svuda značajno smanjiti sve oblike nasilja i sa njima povezane stope smtrnih slučajeva*.”

**Zaključci Ombudsmana**

1. Ombudsman zaključuje da državni organi nisu ispunili svoje pozitivne obaveze zaštite prava na život.
2. Ombudsman zaključuje da uprkos činjenici da je od 2013.godine, izrađen dokument Standardni operativni postupci za zaštitu od nasilja u porodici na Kosovu[[8]](#footnote-8) u kome su definisane kontrolne liste za radnje koje će preduzeti nadležni organi, u konkretnom slučaju ovi postupci nisu ispoštovan.
3. Ombudsman na osnovu prethodno rečenog i analogno sa slučajevima ESLJP-a, zaključuje da vlasti nisu tretirale slučaj sa dužnom pažnjom i nisu pružile adekvatnu zaštitu žrtvi.
4. Ombudsman zakljućuje da je nedostajala koordinacija postupanja između nadležnih organa, što nameće potrebu poboljšanja kvaliteta i bezbednosti usluga za slučajeve nasilja u porodici i jačanja kontrolnih mehanizama svake institucije, od trenutka kada se slučaj nasilja u porodici prijavljuje do okončanja istog. Izricanje disciplinskih mera može imati individualni efekat ako je srazmerno kršenju, ali je neophodno težiti izgradnji stabilnih institucionalnih politika.
5. Iako je zakonska obaveza da državni tužilac i policijski službenici koji učestvuju u krivičnom postupku svoje dužnosti obavljaju sa pažnjom i maksimalnom profesionalnom posvećenošću, Ombudsman zakljućuje da nije postupano u skladu sa ovim obavezama.
6. Ombudsmana zaključuje da tužilac predmeta u Osnovnom tužilaštvu u Mitrovici, uprkos činjenici da je bio upoznat sa slučajem, nije preduzeo pravne radnje za procenu rizika i mere bezbednosti za žrtvu.
7. Ombudsman zaključuje da policijski službenici Policijske stanice u Skenderaju nisu postupili u skladu sa odredbama Standardnih procedura za zaštitu od nasilja u porodici. Takođe, nisu izradili nikakav bezbednosni plan za žrtvu i nisu izdali meru za hitnu privremenu zaštitu, sve dok sud nije počeo sa radom.
8. Ombudsman podseća da je, kao sastavni deo načela pravne sigurnosti, zagarantovano i načelo legitimnog očekivanja. Legitimna očekivanja mogu se stvoriti javnim politikama, javnim izjavama i usvajanjem redovne prakse. Legitimno očekivanje može biti povređeno čak i kada javni službenici ne uspevaju da primene politiku ili da slede postupak. Uprkos velikom broju međunarodnih instrumenata koji su primenljivi u našoj zemlji i pravnih akata koji se odnose na zaštitu od nasilja u porodici, Zakona o zaštiti od nasilja u porodici, Zakona o zaštiti od diskriminacije, Zakona o ravnopravnosti polova, Krivičnog zakonika, procedura kao i brojnim drugim aktima, legitimna očekivanja nisu ispunjena u ovom slučaju.
9. Ombudsman zakljućuje da opravdanje nadležnih organa da je žrtva izjavila da ima podršku porodice ne opravdava nepreduzimanje radnji od strane ovih organa.
10. Ombudsman zakljućuje da u odnosu na sve veći broj slučajeva nasilja, posebno nasilja u porodici, i dalje postoji nedovoljan broj branilaca žrtava, u ovom kontekstu.
11. Ombudsman zaključuje da uprkos izmenama i dopunama Krivičnog zakonika koje su se desile od 2019. godine sa definicijom nasilja u porodici kao krivično delo, ove izmene nisu praćene i dopunom Standardnih procedura postupanja za slučajeve nasilja u porodici.

Ombudsman na osnovu gore navedenog, shodno članu 135. stav 3, Ustava Republike Kosova: “*… ima pravo da vrši preporuke i predlaže mere onda kada primeti kršenje prava i sloboda ljudi od strane organa javne administracije i ostalih državnih organa.*”. U smislu člana 18, stav 1.2 Zakona br. 05/L-019 o Ombudsmanu, Ombudsman: *“(...) ima odgovornosti da skrene pažnju na slučajeve kada institucije krše ljudska prava i da podnese preporuke da se prekine sa takvim slučajevima,* *(…)*”; kao i da “*da preporuči (...) donošenje ili izmene podzakonskih i upravnih akata od strane institucija Republike Kosovo;*” (Član 18, stav 1.7).

Prema tome, Ombudsman

**PREPORUČUJE**

1. **Policiji Kosova:** 
   * **U slučajevima nasilja u porodici, sve policijske stanice, preko odgovornih službenika, da postupaju u skladu sa Standardnim operativnim procedurama.**
   * **U slučajevima nasilja u porodici, odgovorna službena lica da postupaju u skladu sa članom 24. stav 4. Zakona br. 03/L-182 o zaštiti od nasilja u porodici i Standardnim operativnim procedurama.**
   * **U svim slučajevima nasilja u porodici koji su prijavljeni van radnog vremena sudova, policija je, nakon procene rizika, da postupi u skladu sa članom 22. Zakona br. 03/L-182 o zaštiti od nasilja u porodici i Standardnim operativnim procedurama.**
2. **Tužilačkom savetu Kosova:**

* ***Da ponovo pregleda standardne procedure postupanja za slučajeve nasilja u porodici kako bi se izgradile jasne i stabilne institucionalne politike za stvarnu procenu opasnosti slučajeva i hitne mere koje se moraju preduzeti za bezbednost žrtve i prevenciju nasilja u porodici.***
* ***U saradnji sa Akademijom pravde da pripreme posebne module obuke za tužioce za podizanje kapaciteta o postupanju u slučajevima nasilja u porodici sa fokusom na procenu rizika i mere za bezbednost žrtve.***
* ***Da se poveća broj branilaca črtava u odnosu na sve veći broj slučajeva nasilja, posebno nasilja u porodici.***

U skladu sa članom 132, stav 3 Ustava Republike Kosovo („*Bilo koji drugi organ ili institucija, koja sprovodi legitimnu vlast u Republici Kosovo je dužna da odgovori na zahteve Ombudsmana i da mu/joj predstavi sva dokumenta i informacije koje su od njega zatražena u saglasnosti sa zakonom*“) i člana 28 Zakona br. 05/L-019 o Ombudsmanu („*Autoriteti, kojima je Narodni Advokat uputio preporuke, zahtev ili predlog za preduzimanje konkretnih mera, uključujući i disciplinske mere, treba da odgovore u roku od trideset (30) dana. Odgovor treba da sadrži razloge u pisanoj formi o preduzetim radnjama u vezi navedenog pitanja*”), ljubazno vas molimo da nas informišete o radnjama koje ćete preduzeti u vezi sa ovim pitanjem.

S poštovanjem,

Naim Qelaj

Ombudsman

1. Vidi link: https://kallxo.com/lajm/shpjegimi-i-komandantit-te-policise-ne-skenderaj-pse-nuk-u-kerkua-urdhri-mbrojtes-per-gruan-qe-u-vra-ne-llaushe/ [↑](#footnote-ref-1)
2. Vidi link: https://paparaci.com/49547/vrasja-ne-llaushe-kerkohet-shkarkimi-i-komandatit-te-policise-dhe-prokurores/ [↑](#footnote-ref-2)
3. https://www.kosovopolice.com/arrestohet-nje-person-i-dyshuar-per-vepren-penale-vrasje-e-rende/ [↑](#footnote-ref-3)
4. https://prokuroria-rks.org/kpk/dokumente-publikime/82/93/646/646/ [↑](#footnote-ref-4)
5. *Službeni List Republika Kosova / Br. 4/30 septembar 2020. godine, Priština* [↑](#footnote-ref-5)
6. <https://abgj.rksgov.net/assets/cms/uploads/files/Publikimet%20ABGJ/Procedurat%20Standarte%20t%C3%AB%20Veprimit%20p%C3%ABr%20Mbrojtje%20nga%20Dhuna%20n%C3%AB%20Familje.pdf> [↑](#footnote-ref-6)
7. Presuda Ustavnog Suda KI 41/12, član 57. [↑](#footnote-ref-7)
8. Vidi link: <https://abgj.rksgov.net/assets/cms/uploads/files/Publikimet%20ABGJ/Procedurat%20Standarte%20t%C3%AB%20Veprimit%20p%C3%ABr%20Mbrojtje%20nga%20Dhuna%20n%C3%AB%20Familje.pdf> [↑](#footnote-ref-8)